S-107/2009

Mál þetta, sem dómtekið var 20. október sl., er höfðað með ákæru lögreglustjórans á Seyðisfirði, útgefinni 28. september 2009, á hendur F-kk-þgf H-kk-þgf K-kk-þgf, [kt.], Tjarnarbraut 17, Egilsstöðum, og A-kk-þgf K-kk-þgf B-x-x, [kt.], Bjarnahóli 2, Höfn í Hornafirði,

„I

á hendur ákærðu báðum fyrir þjófnað, með því að hafa, í félagi, aðfaranótt laugardagsins 18. apríl 2009, brotist inn á skemmtistaðinn Thai thai, við Kaupvang 2 á Egilsstöðum, með því að brjóta rúðu í glugga á austurhlið hússins og stela þaðan 7 flöskum af sterku áfengi, samtals að verðmæti um 28.571 krónur og svartri leðurtösku með 120 stk. af geisladiskum.“

Í ákæruskjali er háttsemin talin varða við 244. gr. almennra hegningarlaga nr. 19/1940. Þá er þess krafist að ákærði verði dæmdur til refsingar og greiðslu alls sakarkostnaðar.

Þáttur meðákærða, F-kk-ef H-kk-ef K-kk-ef, var klofinn frá máli þessu við þingfestingu þess 6. október sl. og verður dæmt um hann sérstaklega í máli nr. S-111/2009. Er hér einungis til umfjöllunar þáttur ákærða A-kk-ef K-kk-ef og eru ákæruatriði sem aðeins verða ákærða F-kk-nf því felld út úr endursögn ákæruskjals hér að ofan.

Ákærði játaði brot sín skýlaust fyrir dóminum eins og þeim er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og verjandi ákærða höfðu tjáð sig stuttlega um ákvörðun viðurlaga. Af hálfu ákærða er krafist vægustu refsingar sem lög leyfa og að komi til fangelsisrefsingar þá verði hún skilorðsbundin til eins árs. Þá gerir verjandi ákærða kröfu um þóknun sér til handa.

Með játningu ákærða, sem fær fulla stoð í gögnum málsins, telst sannað að ákærði hafi gerst sekur um þá háttsemi sem lýst er í ákæru og sem þar er rétt heimfærð til refsiákvæðis.

Ákærði er 23 ára að aldri og samkvæmt fyrirliggjandi sakavottorði hefur hann ekki áður gerst sekur um brot á almennum hegningarlögum en hefur á árinu 2008 í tvígang sætt sektarrefsingu fyrir ölvunarakstur, auk þess að vera sviptur ökurétti. Við rannsókn lögreglu bar hann við minnisleysi sökum áfengisdrykkju en fyrir dómi játaði hann brot sitt greiðlega. Kvað hann brot sitt umrætt sinn tengjast áfengisneyslu sinni en hann hefði leitað sér aðstoðar vegna þess vanda.

Við ákvörðun refsingar er til þess litið að ákærði framdi brot sitt í samverknaði við meðákærða, en á hinn bóginn verður tjón af völdum brots þeirra ekki talið stórvægilegt. Með hliðsjón af framangreindu, játningu ákærða og því að hann hefur ekki áður gerst sekur um brot gegn almennum hegningarlögum þykir refsing hans hæfilega ákveðin 30 daga fangelsi. Fallist er á með verjanda ákærða að skilyrði séu til að fresta fullnustu refsingar hans, en ekki þykja efni til að marka skilorði skemmri tíma en tvö ár og mun refsing hans því falla niður að þeim tíma liðnum haldi ákærði almennt skilorð 57. gr. almennra hegningarlaga.

Þá verður ákærði dæmdur til að greiða sakarkostnað sem er þóknun skipaðs verjanda hans, H-kk-ef G-kk-ef hrl., sem þykir hæfilega ákveðin 49.800 krónur og er virðisaukaskattur meðtalinn í þeirri fjárhæð.

Dómur þessi er kveðinn upp af H-kk-þgf B-kk-þgf dómstjóra í dómsal Héraðsdóms Austurlands að Lyngási 15, Egilsstöðum, klukkan 10:05 mánudaginn 26. október 2009.

Dómsorð:

Ákærði, A-kk-nf K-kk-nf B-x-x, sæti fangelsi í 30 daga, en fullnustu refsingar hans er frestað og skal hún falla niður að tveimur árum liðnum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 49.800 krónur í sakarkostnað, sem er þóknun skipaðs verjanda hans, H-kk-ef G-kk-ef hrl.

H-kk-nf B-kk-nf